کرکټ: اسټريليا په پينځه واړو سياليو کې پاکستان ته ماتې ورکړې
د پاکستان او اسټریليا کرکټ لوبډلو ترمنځ د پينځه يو ورځنيو سياليو وروستۍ لوبه هم اسټریلیا ګټلې او د پاکستان لوبډلې ته يې په ۲۰ رنزونو ماتې ورکړې ده.
د دواړو لوبډلو ترمنځ په وروستۍ سيالۍ کې اسټریليا لومړی بيټنګ کړی او په اووه لوبغاړو سوځېدو يې ۳۲۷ رنزونه جوړ کړي وو. خو د پاکستان لوبډلې په ټاکلو ۵۰ اوورونو کې په اووه لوبغاړو سوځېدو ۳۰۷ رنزونه جوړ کړه. په متحده عرب اماراتو کې ترسره شوي د پاکستان او اسټريلیا ترمنځ د پينځه سياليو په سيريز کې پاکستان يوه سيالي هم نه ده ګټلې. په داسې حال کې چې د مې په وروستيو کې د کرکټ نړيوال کپ پېليږي د پاکستان د لوبډلې د اسټريليا څخه په سياليو بايللو سختې نيوکې هم شوي دي. د لوبو پاکستاني ژورنالسټ مرزا اقبال بېګ په ټويټر ويلي، "د پاکستان په کرکټ لوبډله کې هيڅ روح نشته، ښکاري دوي تش حرکت کوي. د پاکستان کرکټ بورډ چيئرمېن په دوبۍ کې څه کوي؟ هغه چې د ۲۰۱۸م د اګست په میاشت کې دا چوکۍ سمباله کړې زیات وخت يې يواځې په بهرنيو سفرونو کې تېر کړی دی". په ياده سيالۍ او ټول سيريز کې د پاکستان په فيلډنګ زياتې نیوکې شوي چې د پاکستانۍ لوبډلې فیلډنګ ډېر کمزوری ؤ. مرزا اقبال بېګ ويلي، د نړيوال کپ نه وړاندې د پاکستان لوبډلې په لسو يو ورځنيو سياليو کې يواځې دوه ګټلي او په اته ؤ کې يې ماتې خوړلې، د دې زمه واري به څوک اخلي؟.